ປ. ໂອບາມາ ກຳນົດ ໃຫ້ຕູນີເຊຍ ເປັນ​ພັນທະມິດ ທີ່ສຳຄັນ ຂອງ ສະຫະລັດ ນອກອົງການ NATO
ຜູ້ນຳ​ ສຫລ ໃຫ້ຄຳໝັ້ນສັນຍາ​ວ່າ ຈະ​ໃຫ້ການ​ຊ່ອຍ​ເຫຼືອ ​ໄລຍະ​ສັ້ນແກ່​ຕູ​ນີ​ເຊຍ ​ເພື່ອ​​ໃຫ້​ຕູ​ນີ​ເຊຍ​ສຳ​ເລັດ​ ການປະຕິ​ຮູ​ບ​ເສດຖະກິດ ແລະ ຮັບ​ມື​ກັບບັນຫາ​ຄົນ​ຫວ່າງ​ງານ.
ໃນວັນພະຫັດວານນີ້ ປະທານາທິບໍດີສະຫະລັດ ທ່ານບາຣັກ ໂອບາມາ ໄດ້ກຳນົດ ໃຫ້ປະເທດຕູນີເຊຍ ເປັນພັນທະມິດ ທີ່ ສຳຄັນປະເທດນຶ່ງ ນອກອົງການ NATO ຂອງສະຫະລັດ ໂດຍ ກ່າວຍ້ອງຍໍ ການປະຕິຮູບ ໄປສູ່ປະຊາທິປະໄຕຂອງປະເທດ ດັ່ງກ່າວ ຫຼັງຈາກການລຸກຮືຂຶ້ນຂອງຊາວອາຣັບ ໃນລະດູບານ ໃໝ່ ປີ 2011 ທີ່ເອີ້ນວ່າ Arab Spring ນັ້ນ ປະເທດທີ່ຕັ້ງຢູ່ໃນເຂດອາຟຣິກາເໜືອດັ່ງກ່າວ ກາຍມາເປັນ ປະເທດທີ 16 ທີ່ສະຫະລັດໄດ້ແຕ່ງຕັ້ງໃຫ້ເປັນພັນທະມິດ ເພື່ອ ສ້າງຄວາມເຂັ້ມແຂງທາງດ້ານທະຫານ ແລະດ້ານການເງິນ ທີ່ເຊື່ອມຕໍ່ກັນລະຫວ່າງ ທັງສອງປະເທດ ໃນຂະນະທີ່ບໍ່ມີຂໍ້ຕົກ ລົງຮ່ວມກັນ ໃນດ້ານການປ້ອງກັນປະເທດ ນັບຕັ້ງແຕ່ປີ 1989 ເປັນຕົ້ນມາ ສະຫະລັດ ໄດ້ສ້າງຕັ້ງ ພັນທະມິດກັບບັນດາປະເທດຕ່າງໆ ຢູ່ນອກອົງການນາໂຕ້ ຫຼື North Atlantic Treaty Organization ທີ່ສ່ວນໃຫຍ່ປະກອບດ້ວຍບັນດາ ປະເທດໃນຢູໂຣບນັ້ນ ທ່ານໂອບາມາ ໄດ້ພົບປະກັບ ປະທານາທິບໍດີ ຕູນີເຊຍ ທ່ານ Beji Caid Essebsi ຢູ່ທີ່ ທຳນຽບຂາວ ຜູ້ນຳອາເມຣິກາ ກ່າວວ່າ ທ່ານເພິ່ງພໍໃຈ ທີ່ໄດ້ຍິນເຖິງ ການປ່ຽນແປງທາງ ການເມືອງ ໄປສູ່ປະຊາ ທິປະໄຕ ຂອງຕູນີເຊຍ ທ່ານ Essebsi ແມ່ນຜູ້ນຳຄົນທຳອິດ ທີ່ ຖືກເລືອກຕັ້ງ ແບບປະຊາທິປະໄຕ ໃນໄລຍະ 60 ປີ ຂອງປະຫວັດສາດ ທີ່ຕູນີເຊຍເປັນ ເອກະລາດ ຜູ້ນຳອາເມຣິກາໃຫ້ຄຳໝັ້ນສັນຍາວ່າ ສະຫະລັດຈະໃຫ້ການຊ່ອຍເຫຼືອ ໄລຍະສັ້ນ ສຳຫລັບ ຕູນີເຊຍ ເພື່ອໃຫ້ຕູນີເຊຍສຳເລັດປະຕິຮູບເສດຖະ ກິດຂອງຕົນ ແລະ ຮັບມືກັບບັນຫາ ຄົນຫວ່າງງານ ປະທານາທິບໍດີ Essebsi ກ່າວຕໍ່ ທ່ານໂອບາມາ ວ່າ ການຫັນປ່ຽນ ຂອງຕູນີເຊຍນີ້ ແມ່ນ ຍັງສືບຕໍ່ໄດ້ຮັບການຂົ່ມຂູ່ ຈາກກຸ່ມກໍ່ການຮ້າຍຕ່າງໆ